Mokslinėje monografijoje apžvelgiama naujos mokslo šakos – Klimato kaitos ornitologijos atsiradimo istorija, supažindinama su šios mokslo šakos ištakomis, pristatomas dabartinio klimato formavimasis Žemėje, pateikti klimato kaitos planetoje istoriniai pavyzdžiai, dabartinės globalios kaitos ypatumai. Monografijoje aprašoma klimato, kaip vieno svarbiausių limituojančių ekologinių veiksnių, svarba paukščiams, nagrinėjamas dabartinės klimato kaitos poveikis paukščių metiniam gyvenimo ciklui, atskiriems jo komponentams remiantis ne tik pasaulio, bet ir Lietuvos pavyzdžiais. Knyga supažindina su galima klimato kaitos poveikio paukščiams (rūšims, populiacijoms, rūšių gausumui, bendrijoms, migracijai, ekologinei sinchronizacijai) perspektyva, kalbama apie tai, kas laukia sparnuočių ateityje, pristatomos šio poveikio prognozės XXI amžiui, paukščių apsaugos ir išsaugojimo ateities kartoms iššūkiai, galimybės ir uždaviniai aplinkosaugos sistemai. Supažindinama su aplinkosauginiais instrumentais, taikytinais klimato kaitos poveikio atveju. Monografijoje aptartas žmonijos numatomų klimato kaitos švelninimo priemonių neigiamas poveikis paukščiams ir kaip galima jo išvengti. Monografija skiriama plačiajam skaitytojų ratui, ji pravers mokslininkams, doktorantams, aukštųjų mokyk­lų biologijos, ekologijos ir aplinkotyros specialybės dėstytojams ir studentams, moksleiviams kaip papildoma priemonė studijoms, biologams, aplinkosaugininkams, gamtininkams ir visiems gamtos mylėtojams.